Fonds om klein myne te bedryf | Netwerk24
Deur Elvira Wood 29 Januarie 2017 18:38
Verskeie versoeke om finansiering en 'n oortuiging dat klein mynmaatskappye 'n groot bydrae tot die Suid-Afrikaanse ekonomie kan lewer, was die inspirasie vir die JSS-mynboubemagtigingsfonds.
"Junior mynmaatskappye sukkel dikwels wêreldwyd om finansiering van finansiële instansies te kry, veral weens die huidige lae hulpbronpryse. Dit is selfs 'n groter probleem in Suid-Afrika," sê Gaurav Nair, direkteur van die fonds.
"Ek was al verskeie kere saam met junior maatskappye na banke om aansoek om finansiering te doen en die oomblik wat hulle die woorde 'steenkool' en 'myn' hoor, verloor hulle belangstelling," sê Ian Ferguson, besturende direkteur van Stefanutti Stocks­myndienste.
Hulle het Vrydag die fonds in Rosebank, Johannesburg, bespreek.
Hy beskryf 'n junior mynmaatskappy as een wat klaar eksplorasie gedoen het, maar nog nooit 'n myn bedryf het nie.
"Ons is tans by so 'n maatskappy net buite Ermelo betrokke en finansier hulle uit ons eie begroting. Ons weet dus dit is moontlik en kan winsgewend wees," sê hy.
Die fonds wat saam deur Stefanutti Stocks en Jaltech geskep is, is die enigste fonds in sy soort wat volgens art. 12(J) van die Wet op Inkomstebelasting vir waagkapitaalmaatskappye vir mynmaatskappye geskep is.
'n Fonds wat volgens art. 12(J) bestuur word, mag net in Suid-Afrikaanse maatskappye met bates van minder as R500 miljoen belê.
Die JSS-fonds is 'n private ekwiteitsfonds waar beleggers 'n minimum van R5 miljoen vir vyf jaar belê. Die fonds bekom dan ekwiteit in die maatskappy wat hulle ondersteun.
Maatskappye wat wil aansoek doen vir finansiering moet dus in Suid-Afrika geregistreer wees, hul eksplorasie voltooi het, in besit wees van 'n mynlisensie van die departement van minerale bronne asook 'n ondertekende ooreenkoms met 'n kliënt aan wie hy sy produk sal verkoop.
Die maatskappye moet ook dan vir Stefanutti Stocks eerste keuse gee om die myn te ontwikkel of nie. "Dit is baie belangrik om daardie kontrak te hê. Ons wil ons beleggers verseker hulle gaan nie net met 'n gat in die grond sit met niemand wat dan die produk koop nie," sê Ferguson.
Die fonds verkies om oopgroefprojekte te ontwikkel, en het reeds agt aansoeke om finansiering ter waarde van R703 miljoen ontvang.
Vyf van hierdie aansoeke is vir steenkool, twee vir antrasiet en een vir goud.
"Die fonds bied nie net die geleentheid vir klein maatskappye om hul projekte te finansier nie, maar ook aan beleggers om by hierdie projekte betrokke te raak," verduidelik Nair.
Beleggers kan ook weens die struktuur en reëls van die fonds groot belastingvoordele geniet, sou hulle belê.